餞呂子敬赴漕臺
作者：朱睎顔
朝代：宋

paragraphs: 北風吹海波，寒氣已慘栗。
歲功方告成，上計倉廩實。
大府督先期，列城群彥集。
公來親奉辭，王事有遠役。
入登和鈞堂，諮諏侍前席。
力陳功利源，首先二三策。
民實吾同胞，苛痛體均一。
商賈趁懋遷，負販致其力。
上以奉王供，下以和民食。
嗟余忝命吏，三載貳下邑。
適丁歲屢艱，課計虛所入。
使車勤遠人，問俗考肥瘠。
念茲災疹餘，推額減其籍。
寒者煦之溫，饑者哺之粒。
嚮非大府嚴，雲雨手轉劇。
公歸被顧問，爲我對以臆。
倘能出泥澤，窮困非所惜。
相期在歲寒，梅邊問消息。